**Élet Istennel**

Vasárnapi igehirdetés – 2024.06.17.

Lekció: Jel 21,9-27

**Textus: Jel 21,9**

***„És jött egy a hét angyal közül, akiknél a hét pohár volt, telve a hét utolsó csapással, és így szólt hozzám: Jöjj, megmutatom neked a menyasszonyt, a Bárány feleségét.*** *Elvitt engem lélekben egy nagy és magas hegyre, és megmutatta nekem a szent várost, Jeruzsálemet, amely Istentől, a mennyből szállt alá, telve Isten dicsőségével; ragyogása hasonló volt a legértékesebb drágakőhöz, a kristályfényű jáspishoz, fala nagy volt és magas, tizenkét kapuja volt, előttük tizenkét angyal, és a kapukra nevek írva, Izráel fiai tizenkét törzsének nevei: kelet felől három kapu, észak felől három kapu, dél felől három kapu, és nyugat felől három kapu. A város falának tizenkét alapköve volt, és azokon a Bárány tizenkét apostolának tizenkét neve. Aki velem beszélt, annál volt egy arany mérővessző, hogy megmérje a várost, annak kapuit és falát: a város négyszögletű volt, és a hossza annyi, mint a szélessége; és megmérte a várost a mérővesszővel: tizenkétezer futam, hossza, szélessége és magassága egyenlő. Megmérte a falát is: száznegyvennégy könyök, emberi mértékkel, amely az angyalé is. Falának építőanyaga jáspis, és a város színarany, tiszta üveghez hasonló. A város falának alapköveit mindenféle drágakő ékesítette: az első alapkő jáspis, a második zafír, a harmadik kalcedon, a negyedik smaragd, az ötödik szárdonix, a hatodik karneol, a hetedik krizolit, a nyolcadik berill, a kilencedik topáz, a tizedik krizopráz, a tizenegyedik jácint, a tizenkettedik ametiszt. A tizenkét kapu tizenkét gyöngy volt, a kapuk mindegyike egy-egy gyöngyből, és a város utcája színarany, mint az átlátszó üveg.*

*Nem láttam templomot a városban, mert a mindenható Úr Isten és a Bárány annak a temploma. És a városnak nincs szüksége a napra, sem a holdra, hogy világítsanak neki, mert az Isten dicsősége világosította meg, és lámpása a Bárány: a népek az ő világosságában fognak járni, és a föld királyai oda viszik be dicsőségüket. Kapuit nem zárják be nappal, éjszaka pedig nem lesz. A népek oda viszik be kincseiket és gazdagságukat, tisztátalanok pedig nem jutnak be oda, sem olyanok, akik utálatosságot vagy hazugságot cselekszenek: hanem csak azok, akik be vannak írva a Bárány életkönyvébe.”*

**Bevezetés:**

Istennek mindig is az volt a terve, hogy Vele éljünk örökké. *„Atyám, azt akarom, hogy akiket nekem adtál, azok is ott legyenek velem, ahol én vagyok” (Jn 17,24)*

*„…a mi üdvözítő Istenünk színe előtt, aki* ***azt akarja, hogy minden ember üdvözüljön****, és eljusson az igazság megismerésére.” (1Tim 2,3-4)*

Lehet, hogy a gonosz úgy gondolja, hogy meghiúsíthatja ezt a tervet, de a Szentírásból látjuk, hogy Isten akarata be fog teljesedni. A gonoszt megítéli, és a kárhozatba küldi. A bűnt eltörli, és annak következményeit is megszünteti. Az eget és a földet újjáteremti, végül pedig a mennyet és földet egyesíti, hogy az emberek örökké vele éljenek. A vőlegény és a menyasszony örökre egyesül. (Ha a vőlegény Krisztus, a menyasszony Isten népe.)

A 21. fejezet második felében a mennyei Jeruzsálemről olvasunk.

A Mennyei Jeruzsálem azoknak a közössége, akik komolyan vették Jézust, úgy életek, mint az Úrnak engedelmes szolgái, akik ragaszkodtak Hozzá minden körülmények között. Bűnösök, akiket Jézus vére megmosott, és Tőle kegyelmet nyertek. Akiket Jézus feddhetetlenül, hibátlanul és szentül állít maga mellé.

**1. A Mennyei Jeruzsálemben teljes közösségre jutunk Krisztussal és egymással**

Az angyal a menyasszonyt, azaz a Bárány feleségét mutatja be Jánosnak.

A mennyei Jeruzsálem utcái a találkozásnak, a beszélgetésnek, a közösség ápolásának a helyei lesznek.

Az egész életünk egyetlen istentisztelet lesz.

A város szabályos kocka alakja a jeruzsálemi templom Szentek Szentjének formáját idézi, mely az Istennel való közösség helye.

Mérete (2400 km) a minden képzeletet meghaladó jövendőt vetíti előre.

**2.A Mennyei Jeruzsálemben minden tökéletes lesz**

A 7 a teljesség száma. A 12 a tökéletesség száma. Ebben a leírásban 7-szer fordul elő a 12-es szám. (teljes tökéletesség)

Tisztaság, világosság, átlátszóság, átláthatóság jellemzi a Mennyei Jeruzsálemet. Mindaz, ami a bűn miatt hiányzik mostani világunkból.

Világosság és árnyék nélküli fény lesz az újjáteremtett és egyesített világban, mely Isten lényéből árad. *„Én vagyok a világ világossága”. (Jn 8,12)* – mondta Jézus.

A mennyben megvalósul a félelem nélküli élet. A dicsőséget, tiszteletet, mindent Istennek adunk. (A népek és a föld királyai a Báránynak adják dicsőségüket.)

**3. A Bárány teszi lehetővé, hogy bejussunk a mennybe**

Jézus, a Bárány jelenti a belépőt a mennyei Jeruzsálembe minden ember számára. Minden népből, minden nemzetből csak azok léphetnek be, akik megmosták ruháikat a Bárány vérében. Vagyis akiket Jézus vére megtisztított, mert elhitték, hogy Jézus váltságára van szükségük. Belépésünk egyetlen feltétele a Krisztushoz tartozás: hogy földi életünk során közösségre jussunk Vele.

*„Bizony, bizony, mondom nektek: aki hallja az én igémet, és hisz abban, aki elküldött engem, annak örök élete van, sőt ítéletre sem megy, hanem átment a halálból az életbe.” (Jn 5,24)*

**Befejezés:**

Tökéletes közösség, tökéletes tisztaság, és a középpontban Krisztus – ez a három az új világ jellemzője, melyben részünk lesz.

Ez a világ már itt a földön elkezdődhet számunkra, hiszen Jézus mondta:

„…*az Isten országa közöttetek van!” (Lk 17,21);*

*„Menjetek el, és hirdessétek: elközelített a mennyek országa!” (Mt 10,7)*

Mindez úgy válik valóra: Először megismerjük Krisztust, és életünk középpontjává tesszük. Ő igéje és Lelke által elkezd megtisztítani bennünket, és gyógyítja, rendezi a kapcsolatainkat, közösségeinket.

Jézus tehát a mennyei Jeruzsálemet hozta a földre. Ebből a tökéletességből valósul meg valami itt az életünkben.

Akinek valóságos kapcsolata van Jézussal, az töltheti vele az örökkévalóságot!